
DE 

Samuele  L.  Potter,  Auctore. 


PROOEMIUM. 

(Quoniam  omnium  pene  academiarum  pruden¬ 
tia  sancitum  est,  summos  honores,  praesertim  me¬ 
dicinae  petentes,  non  judicibus  solum,  sed  publico 
quoque,  specimine  doctrinae  suae  edito,  ut  satis¬ 
facerent,  nos  consilio  saluberrimo  libenter  pare¬ 
mus.  Gravem  vero  materiam  illustrare  eo  magis 
voluimus,  ut  scribentis  inscitia  rei  ipsius  momento 

compensaretur;  ante  omnia,  ne,  quae  usu  medi¬ 
cinae  faciendae  satis  frequenti  didicerimus,  in  iis 
qui  intestinorum  inflammatione  laborarent,  me¬ 
moriae  forte  exciderent,  nosque  magis  aliorum 
scriptis,  quam  propriis  visis  fisi  videremus  :  vacat 
quoque  omni  pene  controversia  haec  affectio,  ideo- 
que,  notissima  hujus  academiae,  in  opinionibus 
censendis,  liberalitate,  uti  minus  cogar. 

Formidabilis  utique  morbus  Enteritis  est,  nec 
aetati  nec  sexui  parciturus ;  subtilissime  impetit, 
atque  ad  pessimas  inflammationis  fines  cito  de¬ 
properat,  ni  insidiis  ejus  raptim  fuerit  occursum. 
Hinc  vix  minus  quam  ipsis  cubantibus,  medico 
terrori  esse  consuevit. 

Optime  autem,  atque  ex  artis  medendi  digni- 

• 

tate  cessit,  uti  haec  tot  tantisque  augmentis  in 
dies  creverit,  historias  morborum,  viasque  sa¬ 
nandi,  tam  subtili  diligentia  persecuta  sit,  ut  plu¬ 
ribus  quotidie  casibus  salutem  afflictis  medici 
promittere  possint ;  etiam  ubi  patres  rem  ex  toto 
desperandam  aestimavissent.  Quamvis  igitur  me¬ 
tus  circa  Enteritidem  proculdubio  sit  maximus, 
spes  haudquaquam  abjicienda  est ;  neque  terre¬ 
bimur,  casibus  illis,  utcunque  crebris  aut  deflen¬ 
dis,  ubi,  puncto  temporis  quo  salus  reddi  potue- 

rit,  neglecto,  aegrum,  summo  medicorum  opti¬ 
morum  conamine  nihil  obstante,  praecipitari  vi¬ 
demus. 

/ 

DE  ENTERITIDIS  HISTORIA. 

Nomen,  ut  morborum  fere  omnium,  Graecum 
est,  intestinorum  que  inflammationem  significat. 
Illis  autem  verbis  clarissimus  Cullenus  defini¬ 
vit  : 

66  Pyrexia  typhodes  ;  dolor  abdominis  pungens, 
tendens,  circa  umbilicum  torquens ;  vomitus ; 
alvus  pertinaciter  adstricta.” 

Duas  in  species,  Phlegtnonoideam  et  Erythe- 
maticam,  idem  Enteritidem  distribuit :  quarum 
prior  “  dolore  acuto,  pyrexia  vehementi,  vomitu, 
et  alvo  adstricta  posterior  vero  44  dolore  et  py¬ 
rexia  lenioribus,  sine  vomitu,  et  cum  diarrhoea,” 
insignita  est  \  illam  quoque  ventriculi  peritonaeo, 
tunicaque  ejusdem  cellulosa  dicta,  sedem  posse  ha¬ 
bere  ;  hanc  vero  semper  in  tunica  villosa,  telaque 
cellulosa  ei  proxima  subjacente,  semper  inveniri, 
in  Primis  medicinae  lineis,  c.385,  confirmat.  Ple¬ 
rumque  tamen  in  morbo  graviore,  omnes  simul 

ventriculi  tunicae  malo  implicantur,  utcunque 
id  inceperit :  neque  signa  ulla  ante  mortem  certa 
dantur,  quibus  alteram  ab  altera  specie  quivis  dis¬ 
tinguere  posset.  Doctissimus  J.  Abercrombie, 
in  Diario  Medico-Chirurgico  Edinensi  (vol.  xvi. 
p.  177-178.),  rem  ita  se  habere  multis  verbis 
demonstravit.  Quinetiam  veri  simillimum  esse, 
Enteritidem  ab  initio  protinus  tunicam  aut  peri- 
tonaealem,  aut  musculosam,  aut  mucosam,  indiffe¬ 
renter  occupare  posse  :  dehinc  in  caeteras  gradatim 
transire,  vel  etiam  omnes  simul  afficere,  saepe  qui¬ 
dem  diarrhoeam  et  signa  mitiora,  peritonaei  mus¬ 
culique  intestini  inflammationem  comitari. 

Mortuorum  quidem  incisio  omnes  affici  tunicas 
monstrat. 


DE  SIGNIS, 

Enteritidem  plerumque  autem  praenunci- 
ant  horrores,  solitaque  febris  indicia ;  de  dolore 
acuto  ardente  in  abdomine  aeger  conqueritur,  mo¬ 
do  in  parte  aliqua  certa,  modo  generaliore,  quasi 
vago  circa  umbilicum  torquente,  pressuque  sum¬ 
mopere  aggravato,  vires  mire  oppressae,  nausea ; 

bilis  vomitio,  maxime  si  prope  ventriculum  in¬ 
flammatio  sita  sit,  singultus,  sitis,  cutis  calor ;  pul¬ 
sus  plerumque  nec  semper  tamen  celer ;  durus, 
parvus,  nonnunquam  plenus. 

His  ni  occursum  fuerit,  dolor  evadit  gravior ; 
tota  abdominis  regio  fit  tenerior,  dolentior,  sub 
explorantis  tactu,  subinde  et  stercora  per  os  re¬ 
jecta  sunt,  alvus  adstrictissima  est,  urina  haud 
sine  difficultate  quadam  cruciatuque  excernitur  : 
respiratio  laboriosa  fit,  pulsus  intermittens,  et  de¬ 
jectiones  tenues,  quasi  saniosae,  nec  sponte  des¬ 
cendunt. 

DE  FINIBUS 

Inflammatio  quae  hoc  ritu  grassari  perrexit, 
in  suppurationem,  in  lymphae  vel  etiam  seri  effu¬ 
sionem,  in  gangraenam  haud  raro,  et  aliquando 
in  resolutionem  quoque  exit.  Haec  autem  eo 
optime  cognoscitur,  quod  dolor  ex  pressu  admoto, 
vomitusque  cessaverint  \  quod  alvus  mota  sit  me¬ 
dicamentis  ad  id  aptis,  quod  pulsus  plenior,  na¬ 
turalior,  mollior,  lentior ;  lingua  quoque  purior, 
humidior  evaserit ;  virium  depressio,  anxietasque 

levatae  fuerint ;  lirina  interea  sedimentum  lateri¬ 
tium  deponente,  sudoreque  tepido  leni  per  univer¬ 
sum  hominem  aequaliter  perspirante,  cibi  demum 
reduce  cupiditate  simul  urgente. 

Membranarum  quidem  serosarum  inflammatio¬ 
nis  rarior  exitus  suppuratio  est :  nihilominus, 
cum  per  dies  aliquot  signa  modica  perdurant,  nec 
remediis  idoneis  cedunt ;  si  horrores  abnormes  ac¬ 
cedant,  cum  sensu  ponderis  pro  dolore  qui  fuit 
acuto,  scire  licet  abscessum  tum  formari,  qualis 
in  caveam  intestinorum  deinceps  corrumpens  pu¬ 
rulentam  profusionem  in  dejectionibus  efficit, 
cum  ulcere,  nec  saepe  tamen,  fistuloso ;  et  ipsa 
demum  gangraena.  Pauci  quidem  inorbi  tam 
proclives  in  gangraenam  deproperant,  citiusve  eo 
pervenire  consuerunt  quam  Enteritis;  maxime 
si  cum  alvo  adstricta  morbus  inceperit.  Hanc 
vero  adesse  tendunt  subita  doloris  cessatio,  pulsus 
debilis,  frequens,  intermittensque  factus,  lingua 
sordibus  onusta,  sicca,  dentes  labraque  sorde  nigra 
,  duriuscula  incrustati ;  sudor  gelidus,  corpus  uni¬ 
versum  contegens  ;  quae  omnia  eventum  futurum 
haudquaquam  ambigue  declarant,  maxime  si  iis 
accesserint  dejectiones  liquidae,  nigrae,  nec  homi¬ 
nis  sponte  excretae,  singultus,  visus  jactura,  seu 

caligines,  animi  defectus :  Sub  iis  enim  aeger 
citissime  expirat.  Verum  tamen  est  hunc  mor¬ 
bum  plerumque  vitam,  antequam  gangraenae  ut 
accederet  tempus  esset,  infelicibus  extinguere, 
ideoque  gangraenam  saepius  minari  quam  videri. 
Qua  de  re  praeclare  scripsit  Matthaeus  Bail- 
lie  in  Anatomiae  morbidae  Anglice  scripto  Com¬ 
pendio,  pp.  169,  170,  171.  Idem  quoque  auctor 
est,  suppurationem  rarissimum  esse  mali  finem, 
nisi  quibus  inflammatio  membranae  mucosae  solae 
haesivit ;  id  quod  in  specie  Erythematica  saepius 
contingere,  multos  existimare  jam  supra  monui¬ 
mus.  Miror  equidem  virum  tam  optimo  jure  cele¬ 
brem  non  vidisse,  cur  ex  omnibus  alvina  sola 
membrana  mucosa  in  exulcerationem,  ideoque  in 
puris  excretionem,  ex  inflammatione  proclivis  ex- 
tet,  cum  haec  sola,  ut  nemo  non  videt,  perpetuis 
acrimoniis  corrupti  cibi,  acidi,  alcali,  salis  irritan¬ 
tis,  omnibus  horis  pateat ;  si  forte  inflammata  si¬ 
mul  sit,  est  certe  quod  mireris  si  talis  inflamma¬ 
tio  non  in  ulcerationem  aut  gangraenam  abiret, 
nequaquam  si  tam  acri  perpetuoque  irritamento 
tandem  cedat,  in  suppurationem  que  rapiatur. 

Scirrhus,  saltem  induratio  quaedam  intestini 
carcinomati  haud  absimilis,  rarus  est,  nec  fere  vi- 

dendus  nisi  in  intestinis  crassioribus,  quibus  ta¬ 
men  in  senioribus  haud  ita  infrequenter  contin¬ 
gere  idem  Baillius,  p.  102,  memoriae  tradidit; 
nimirum,  omnem  intestini  portionem  nequaquam 
aeque  obnoxiam  esse,  sed  longe  sa  pius  flexum  coli 
sigmoideum,  vel  rectum  intestinum,  malo  sedem 
praebere  contendit;  cujus  rei  hoc  modo  fortasse  ratio 
reddi  poterit:  sub  crassioris  intestini  finem  quam 
alia  quavis  ejusdem  parte,  glandulae  multo  plures 
sitae  sunt ;  atque  notum  est,  quod  fabrica  glandu¬ 
losa,  prae  aliis  corporis  textibus,  scirrhum  facilli¬ 
me  suscipiat.  Apud flexum  sigmoideuvi  quoque, 
sedes  hujus  intestini  omnium  angustissima  est, 
ideoque  rerum  duriorum  descendentium  injuriis 
multo  magis  obnoxia ;  ut  in  parte  adeo  in  scir¬ 
rhum,  propter  glandes,  proclivi,  is  morbus  facile 
excitetur.  Si  inflammatio  rectum  occuparet  tu¬ 
nicae  ejus  saepe  incrassantur,  scilicet  a  sero,  vel 
lympha  coagulata  multa  in  telam  cellulosam  alias- 
ve  intestini  fabricas  effusa,  qualiter  lumen  intestini 
vehementer  stringit,  nec  raro  in  appendicem  quan- 
dam  tunicae  ejus  internae  adhaerentes  desinunt. 
Haec  quidem  robustis  sanisque  corporibus  commu¬ 
nia;  debilibus  autem  irritabilibusque,  inflammatio, 

etiam  si  per  effusionem  desinere  potest,  pronior 
est,  ut  ad  membranee  mucosae  exulcerationem  de¬ 
properet.  Nisi  quidem  ad  morbi  conditionem 
jam  aegrum  nostrum  exercentem,  ad  corporis  va¬ 
letudinem,  habitum,  aetatem,  diligentissime  me¬ 
dicus  attendat,  eventus  longe  saepius  erit  infaus¬ 
tus.  Tunc  enim  aeger,  primo  vexatus,  tandem 
exhaustus  est,  a  conjuncta  violentia  suppuratio¬ 
nis  nimiae,  molestiae  perpetuae  cum  dolore  gravi,  et 
irritationis  continuae. 

DE  CAUSIS  PRiEDISPONENTIBUS. 

Habitus  corporis  plenus,  alvus  torpida,  aetas 
provecta,  liquorum  ardentium  potio  in  consuetu¬ 
dinem  adducta,  colica,  hernia,  intus- susceptio ; 
fibra  demum  laxior,  ut  nonnulli  volunt,  ad  En- 
teritidem  corpus  humanum  proclive  reddunt. 
Quamvis  vero  senilis  omnium  proclivissimum  sit 
aetas,  nulla  prorsus  immunis  est.  Cl.  Aber- 
crombie,  in  loco  supra  citato,  et  Dr  Gairdner 
in  Actis  Medico-Chirurgicis  Edinensibus,  Enteri¬ 
tidis  species  quasdam  infantibus  proprias  literis 
tradiderunt. 

DE  CAUSIS  EXCITANTIBUS. 

Perspiratio  suppressa,  sive  abdomini,  sive 
quod  saepius  contingit,  extremis  inferioribus  vel 
superioribus,  frigus  fuerit  admotum  ;  coelum  frigi¬ 
dum  aut  humidum ;  partus  difficilis ;  ingesta 
acria,  qualia  sunt  venena  mineralia  et  vegetabi¬ 
lia,  purgantia  violenta,  menses  suppressi;  injuriae, 
ut  ictus,  calcitratus,  vulnus,  incisio  chirurgica ; 
ulcerum  forte  subita  desicca tio,  cibus  concoctu 
difficilis;  vehementes  animi  affectus,  ira,  moestitia, 

i 

nuncii  subiti  nec  sperati,  vigilia,  studium  inten¬ 
sum,  ignavia,  dies  in  multam  noctem  producta, 
intestini  vulnera;  podagrae,  rheumatismi  forsan 
metastasis,  rubeolae,  variolae,  scarlatinae  exitus, 
vulgo  apud  medicos  pro  causis  excitantibus  recen¬ 
sita  sunt.  Quarum  tamen  omnium  longe  fre¬ 
quentissime  operantur  alvus  compressa,  et  frigus 
membris  inferioribus  admotum,  his  dum  alget, 
illis  dum  planissimis  poris  perspirat  corpus. 

DE  DIAGNOSI. 

Nullus  forsan  ex  morbis  cum  Enteritide  sae¬ 
pius  confunditnr  quam  Colica ;  quae  tamen  cognos¬ 
citur  doloris  ex  pressu,  nec  minus  febris  absen¬ 
tia,  musculis  ad  vertebras  versus  retro  ductis,  pul¬ 
su  lento,  molli,  naturali,  lingua  nitida,  siti,  aliis¬ 
que  pyrexiae  signis  nullis. 

In  Peritonitide  abdomen  usquequaque  pressum 
dolet,  nec  ulla  certa  prae  aliis  sede  ;  corpore  erecto 
dolor  augetur,  etiam  ex  inspiratione :  munera 
tam  alvi  tam  ventriculi  parum  impedita  sunt. 

Gastritis. — Diagnosis  tamen  hic  nequaquam 
certa  est :  calorem  ardentem  habet  tensionemque 
in  regione  ventriculi ;  dolor  in  eadem  vehementer 
exacerbatur  ab  ingestis,  quas  cito  rejici  solent ;  in¬ 
flammationem  et  aphthas  circa  os  et  fauces,  ingen¬ 
tem  demum  virium  prostrationem.  Hepatitidem 
discernunt,  dolor  hypochondrii  humerique  dextri, 
decumbendi  in  adversum  latus  impotentia  vel  dif¬ 
ficultas  ;  cutis  atque  oculorum  flavedo,  urinae  et 
alvi  aspectus,  maxime  dejectiones  albido  vel  argil¬ 
laceo  colore. 

Doctissimus  Wilson  Philip  memoriae  tra¬ 
didit,  “  Non  semper  facile  hanc  ab  inflammatione 
viscerum  distingui  posse.  Cum  ad  vicina  repse¬ 
rit,  sedem  ejus  praecipuam  discernere  pene  im- 
possible  fit ;  cum  partem  coli  superiorem  afficit, 
signa  pleuritidis,  hepatitidis  simulat ;  cum  ultra 
rectum  non  vagatur  tenesmum,  ani  constrictio¬ 
nem,  aliaque  haemorrhoidis  signa,  quibuscum  saepe 
male  confunditur.” 

Nephritis,  a  doloribus  suis  lumborum  regionem 
obtinentibus,  atque  per  ureteris  tractum  se  diri¬ 
gentibus,  cruris  stupore,  testis  retractione,  etiam 
mictu  difficiliore  dignoscitur. 


DE  PROGNOSI. 

Si  indicia  leviora  sint,  remedia  idonea  tempes¬ 
tive  adhibita :  si  pulsus  fit  mollis,  magisque  na¬ 
turalis  ;  alvus  sponte  laxa,  vomitus  per  se  qui¬ 
everit,  dolorque  quem  pressus  fecerat ;  lingua  si¬ 
mul  humida,  nitida  facta ;  si  cibi  cupiditas  redie¬ 
rit,  perspiratio  generalis  totum  pervaserit  corpus, 
— tum  alia  quoque  indicia  resolutionem  appro- 

pinquare  indicabunt,  faustam  mali  terminationem 
simul  promittentia. 

Contra,  si  signa  pyrexiae  perseverant,  cum  ven¬ 
tre  tumido,  alvo  adstricta,  vomitu  vehementi,  ab¬ 
dominis  musculorum  spasmis,  cum  sudore  simul 
viscido,  gelido,  dejectionibus  liquidis  nigris,  nec 
sponte  cubantis  excretis,  singultu,  urinas  reten¬ 
tione,  aeger  summo  vitae  discrimine  versatus :  his 
enim  omnibus  praesentibus,  mors  adest.  Si  vero 
scirrhus  observetur,  morbus  longus  erit,  neque 
minus  certe  letho,  utcunque  pro  tempore  procras¬ 
tinato,  finietur. 


DE  CADAVERIS  INCISIONE. 

Hoc  in  morbo  mortuorum  incisiones  fere  do¬ 
cent,  inflammationem  tubum  intestini  longe  per¬ 
vagatam  esse,  partium  morbidarum  cum  conti¬ 
guis  adhaesionem  factam  ;  saepe  intestinum  gan¬ 
graena  affectum,  ulceribusve  obsitum.  Haec  qui¬ 
dem  aliter  ac  in  caeteris  corporis  partibus  se  ha¬ 
bent.  Annulo  quodam  inflammationis  rubido, 
innotescunt,  super  planum  membranae  muscosae, 
quae  adhuc  sana  est  evidenter  elevata. 

In  gangraena  intestinum  nigrum  est,  molle,  di¬ 
gitis  facile  lacerabile,  nonnunquam  vesiculis  obsi¬ 
tum  ;  alias  quasi  ruptum  apparet.  Porro,  eadem 
intestina  praeterea  obstructiones  pertinacissimas, 
ostendunt;  quoque  intus-susceptiones ,  constrictio¬ 
nes,  contortiones ;  quin  plerisque  in  exemplis 
peritonaeum  quoque  tangi,  nec  raro  lamina  qua¬ 
dam  lymphae  coagulatae  contegi. 

Mesenterium  atque  omentum  saepe  inflammata 
videntur.  Scirrhus,  si  quando  Enteritidis  vera 
fuerit  progenies,  ingentem  incrassationem,  conso¬ 
lidationem,  amplificationem ;  magnam  etiam 
confusionem  partium  affectarum  monstrat.  Fir¬ 
mus  sed  elasticus  hujus  mali  sensus  quem  tan¬ 
genti  praestat,  cartilaginis  aemulus,  sibi  omnino 
proprius  est.  Intestini  scalpello  patefacti  lumen 
pene  occlusum  reperitur ;  sectio  quidem  vestigia 
primae  structurae  tam  pauca  repraesentat,  ut  dictu 
perdifficile  sit  qua  in  fabrica  malum  inceperit. 


CURATIO. 

Morbi  historia,  causis  tam  praedisponentibus 
quam  excitantibus,  cum  incisione  corporis  post 

mortem,  prognosi  ac  diagnosi,  supra  traditis,  res¬ 
tat,  ut  morbi  curationem  nunc  aggrediamur.  Qui 
autem  Enteritidi  medendas  animum  suum  inten¬ 
dunt,  tria  maxime  consilia  ut  respiciant  oportet ; 
nimirum,  ut  inflammatio  extinguatur,  ut  alvi  pi¬ 
gritia  tollatur,  ut  alia  quascunque  simul  urgent 
mala  alleventur. 

Horum  longe  vero  princeps  consilium,  perinde 
ac  in  aliis  fere  phlegmasiis  explendum  est,  san¬ 
guinis  missione  in  pleno  rivo,  sed  tempestive  cele¬ 
brata  ;  nec  minore  copia  quas  vim  effectus  sui  in 
corpore  satis  manifestam  ostenderit,  pulsu  nimi¬ 
rum  arteriarum  tardiore,  molliore,  vultus  pallore, 
hominis  ad  animi  defectionem  proclivitate.  Pul¬ 
sus  quidem  status  hoc  in  morbo  optimo  jure  sum¬ 
mam  medici  attentionem  sibi  vindicat.  Hoc 
enim  morbo,  ut  Clar.  Wilsonus  Philip  auctor 
est,  per  exempla  omnia  quibus  sanguinis  detrac¬ 
tio  utilis  fuit,  haec  non  alio  consilio  adhibita  est 
quam  ut  vim  pulsus  augeret ;  nec  juvat  nisi 
prout  in  hunc  finem  efficax  apparuerit.  Utique 
si  effectus  supra  memorati  accesserint  sanguinis 
missioni,  mali  remittere  solent  omnia  pene  indi¬ 
cia  ;  quae  tamen  citius  seriusve  redeuntia,  iterata 
missione,  quanta  omnia  haec  levare,  corpusque 

secundo  afficere  evidenter  possit,  erunt  oppug¬ 
nanda.  Quousque  sanguinis  missio  in  hoc  morbo 
tuta  usurpanda  sit,  doctissimus  Abercrombie 
luculenter  monstravit.  Inter  statum  illum  cor¬ 
poris  collapsum,  sanguine  primum  misso  qui  acce¬ 
dit,  impressio  in  morbum  aliqua  fieri  solet,  quae 
tamen  cito  evanescit ;  plerumque  cum  motus  san¬ 
guinis  vigorem  pristinam  receperit.  Hujus  rei 
causa  in  omni  inflammatione  organi  vitalis  summi 
momenti  videtur,  ut  prima  venaesectio  vel  exina¬ 
nitio  tanta  sit,  quod  impulsus  sui  indicia  mani¬ 
festa  eliciat ;  nec  minus  ut  curantis  animadversio 
alacris  vigilet,  ne  profectus  ita  paratos  elabi  si¬ 
nant.  Quandocunque  enim  hos  recedere  medi¬ 
cus  notat,  iteranda  erit  exinanitio,  brevi  utcunque 
intervallo.  Siepenumero  se  hoc  ritu  tradit  vim  in¬ 
flammationum  varie  grassandum  fregisse,  nempe 
pulsum  debilem,  animique  deliquium  maxima  mis¬ 
sione  induxisse ;  atque  siquando  paulo  fortior 
evaderet  pulsus,  novam  missionem  imperasse, 
quamvis  non  ita  largam ;  quia  sex  septemve  san¬ 
guinis  uncias  saepe  satis  fuisse,  invenerat.  Hujus 
curationis  utilitas  manifesta  est.  Sanguinis  utri¬ 
que  detractio  minor  est,  ut  alias  ostendimus,  nec 
adeo  multum  debilitatis  superinducit :  sanguinis 

vero  e  parte  missionem,  summi  semper  esse  mo¬ 
menti  existimo ;  maxime  autem  ambiguis  illis 
exemplis  ubi  corporis  vires  vehementer  extenua¬ 
tae  fuerint.  In  his  vero  cucurbitutae,  hirudines 
complures  ventri  vel  ano  etiam  admotas  antepo¬ 
nerem,  quippe  quae  doloris  minus  malo  ipsi  cru¬ 
ciabili  adjiciant ;  quaeque  ano,  eidem  scilicet  ac 
qui  laborat  textui  adhibitae,  spei  plus  aliquanto 
promittant ;  quin  eadem,  hujus  rei  causa,  apud 
Gallos  caeterasque  gentes  summo  favore  sunt. 
Nec  prorsus  tamen  a  lanceola  abstineri  debet  ali¬ 
quis,  si  sanguis  missus  et  concretus  crustam  coria¬ 
ceam  albam  inflammationi  fere  propriam,  non  prae 
se  ferat  in  morbo  nostro.  Saepe  quidem  sanguis 
in  Enteritide  missus  nihil  indicat,  nec  a  copia,  ha¬ 
bitu,  vel  absentia  crustae  supradictae,  solis,  nos  de 
inflammationis  statu  judicare  licet,  sed  de  coaguli 
copia  potius  et  quantitate,  cum  his  indiciis  con¬ 
junctis  ;  maxime  vero  de  dolore  quem  pressus 
movet,  deque  crustae  coriaceae  firmitate  et  con¬ 
tractione.  Quae  quidem  signa,  quam  diu  adsunt, 
inflammationem  adhuc  in  abdomine  subesse  indi¬ 
cant.  Huic  proximum  autem  remedium  simul- 
que  potentissimum  Tabaci  enema  est,  quod,  quum 

saepe  mirum  in  modum  ipse  proficere  viderim,  in 
multis  exemplis  fidentissime  usui  commendare 
possum.  Inflammationis  progressum  cohibet, 
somnum  conciliat,  vomitum  sedat,  alvi  dejectio¬ 
nem  promovet :  quin  si  hoc  ultimum  minus  effi¬ 
ceret,  danda  sunt  enemata  stimulantia,  secunda 
vel  tertia  quaque  hora  repetenda  ;  praesertim  sub 
ea  depressione  quam  fecerit  enema  tabaci.  Hoc 
autem  identidem,  haud  aliter  ac  sanguinis  missio, 
repeti  debet. 


DE  PURGANTIBUS. 

Hujus  vero  medicamentorum  generis  maturus 
in  morbo  usus,  ambiguus  saltem  mihi  apparet. 
Eo  quidem  medicus  vix  confugere  debet,  donec 
mutatio  morbi  habitus  manifesta  fuerit  affecta ; 
sanguine  misso,  enemate  tabaci  balneoque  cali¬ 
do  celebratis. 

His  autem  adhibendis,  talia  seligere  necesse 
est,  qualia  ventriculo  optime  convenire  videantur, 
nec  irritabilem  ejus  conditionem  intendant.  Sub- 
murias  Hydrargyri,  per  se,  vel  purgantibus  qui- 

busdam  conjunctus,  a  memetipso  dosibus  iteratis 
praebitus  fuit  ad  effectum  speratum  inducendum. 
Post  doses  singulas  hanc  aegri  sumebant  mis¬ 
turam, 


R  Tartratis  Sodae  et  Potasse,  Jss. 

Carbonatis  Sodae, 

Aquae  tepidae,  Jvi.  M. 

Sumat  aeger  hujus  cochlearia  iv.  cum  cochle¬ 
aribus  duobus  succi  limonum  inter  effervescen¬ 
dum.  Post  singulas  doses  Submuriatis  Hydrar- 
gyri,  Dr  W.  Philip  contendit  catharsin  hoc  in 
morbo  adhuc  majoris  esse  momenti  quam  in  ven¬ 
triculi  inflammatione,  nullaque  medicamenta  re- 
perit,  Sub-muriate  Hydrargyri  Sulphateque  Mag¬ 
nesiae,  ad  hunc  finem  potiora.  Varia  tamen  sub 
hoc  nomine  medicamenta  subinde  exhibentur : 
Scammonia,  Gambogia,  Jalapa,  Elaterium,  ole¬ 
um  seminis  Crotonis  Tiglii,  oleum  seminis  Rh 
cini  communis,  Oleum  Terebinthinae  ;  quorum 
utique  in  hoc  morbo  utilitas  dubia  admodum  vi¬ 
detur,  quoniam  ipsum  malum  exasperatura  ma¬ 
gis  quam  lenitura  talia  esse  metuamus. 

V esicas  moventia,  vel  exulceratoria,  proxime  se 
offerunt.  Hasc  autem  abstinenda  esse  mihi  per- 

suadeor,  donec  sanguinis  missio  tam  generalis 
quam  specialis  eousque  exacta  fuerit,  ut  medicus 
morbum  jam  ei  remedio  cedere  perspiciat,  neve 
solo  morbi  progressus  indicio,  scilicet  dolore  in 
ventre  percepto ,  se  praemature  fraudet :  quod 
quidem  signum  Enteritidis  ad  dignoscendum  op- 
timum  esse  consentiunt.  Dantur  tamen  exempla, 
quibus  maturo  etiam  in  mali  progressu  negligi 
id  tuto  potest,  ubi  vomitus  vehemens  premit.  Ta¬ 
libus  vesica  torium  protinus  ab  initio  admotum 
maximopere  prodesse  vidi ;  simul  quidem  atque 
superimpositum  doloris  et  irritationis  sensum 
moverit,  vomitus  ex  toto  quievit,  res  in  Enteri¬ 
tide  summis  semper  votis  optanda.  Observatione 
opus  aliqua  est,  ne  pars  exulcerata  negligetur ; 
quem  ad  finem  unguento  quodam  mitiore,  vel 
linimento  oleo  intincto,  foveri  debet.  Quin 
aeger  ipse  haud  raro  quaerit,  quod  sua  quidem  na¬ 
tura  melius  adhuc  accommodatur,  Cataplasma 
emolliens,  quod  et  calore  diu  retento  dolorem  mi¬ 
tigat,  et  fomenti  ritu  inflammationem  hic  quam 
optime  subigit,  quaecunque  demum  sit  ratio  ejus 
operandi. 

Super  aliis  jam  commendatis  remediis,  fomenta 
ipsa,  et  balneum  tepidum  adjicio :  saepe  quidem 

auxilium  subitum  nec  fugax  praestant,  si  cae  teris 
illis  conjuncta  fuerint.  Aquae  tepor  aegro  gratus 
reddi  debet,  qualiter  inter  gradum  95°  et  100°  F. 
esse  solet.  Qui  supra  id  sunt  calores  fere  nimis 
stimulant,  vimque  potius  inflammationis  inten¬ 
dunt  quam  frangunt.  Quam  diu  aegro  in  balneo 
tuto  remanendum  sit,  ex  ipsius  sensu  commodo¬ 
que,  morbi  quoque  violentia,  aestimari  oportet. 
Longam  utique  in  eodem  moram,  calor  renixus¬ 
que  febrilis  auctus  subsequi  consuevit. 

Opium  frigorisque  usus  nuper  nec  indoctis  viris 
usui  commendata  sunt.  Quum  vero  ipse  de  eo¬ 
rundem  effectibus  nihil  cognoverim,  aliena  illa 
observata  experientiae  maturiori  relinquere  visum 
est. 

Regimen,  seu  medicina  antiplilogistica,  dili¬ 
genter  adhibenda  est :  quae  stimulant  omnia, 
cane  pejus  et  angue  vitanda  :  sorbitiones,  quales 
aqua  avenacea,  panado ,  seu  intrita  Marantae 
arundinaceae  radix,  caeteraque  praebent,  huic  usui 
aptissima  videntur,  etiam  morbo  jam  aliquan- 
diu  subacto.  Recidivae,  dolendum  est,  nimis 
saepe  occurrunt,  atque  medicum  frustrantur,  atque 
denuo  aegrum  graviori  quam  olirn  vitae  discrimini 
objiciunt ;  si  causam  vero  investigamus,  satis  pa- 

tebit,  cibum  intempestive  ab  amicis  male  officio¬ 
sis  datum  fuisse. 

Quantumcunque  vero  profecerint  medici  Con¬ 
tinentis  Europae  in  hoc  morbo,  id  victui,  quem 
tenuissimum,  plures  per  dies  arctissime  imperant, 
jure  attribui  potest :  nullo  enim  modo,  postquam 
aeger  convalescere  inceperit,  curationi  eorum  me¬ 
dicinali  imputari  debet. 


FINIS. 

